"Setswana Puo ya Gae (HL)/P2 8 DBE/2022 SC/NSC – Kaedi Ya Go Tshwaya  Mo metlheng ya maloba jaaka kwa Matile, bagolo ba ne ba ise ba tlhaloganye mosola wa thuto ka e ne e re ka nako ya temo, sekolo se sale se le lolea ka basimane ba ne ba lema, mme basetsana ba tshwanelwe ke go ba apeela. Bontsi jwa batsadi bo ne bo se na maikaelelo a go rutela bana ba bona kwa pele go ba senolela lesedi ka ba ne ba dumela gore fa o ruta ngwana wa mosetsana o mo rutela ditšhaba gonne a tsoga a nyalwa.  Mo metlheng ya gompieno batsadi ba na le lesedi, e bile ba tlhaloganya mosola wa thuto le gona go naya bana tšhono e bona ba sa e fitlhelelang ka e le tumelo ya bona ya gore ba nne le isago e e phatsimang le go tshela botoka go na le bona. Bana ba basetsana ba tswelela pele ka dithuto go lekana le ba basimane.  Tota le fa go ne go tle go twe e gatšwa le namane, fela e ne e le moila gore mosetsana a tsene mo lenyalong a setse a itibotse ka ngwana wa dikgora. Re lemoga se, jaaka fa re bona fa Motlalepule a retelelwa ke go bolelela RraMosidi fa a na le ngwana wa dikgora yo a mo isitseng kwa kgodisong, mme a ipata ka gore ba ithuele ngwana wa mosimane gonne ba ne ba se na ena.  Mo malatsing a gompieno basetsana ba tshola bana ba sa le mo dingwageng tse di kwa tlase tsa sekolo, e bile e kete go a gaisanwa ka ntlha ya gore go na le madi a kotlo ya bana ao ba a bonang. Basetsana fa ba tsena mo lenyalong, ga ba fitlhe bana bao ba dikgora, ba eteleditse pele gore e gapiwa le namane.  Mo metlheng ya maloba fa Batswana ba ne ba lebagane le leuba, banna ba ne ba rulaganya motshameko wa lefetlho. Basimane ba botshegaingate kgotsa basetsana ba diolela melora ba ne ba bidiwa gore ba ye go tsaya lefetlho kwa motseng o go itseweng o le phepa jaaka go ne go dirilwe fa basimane ba Matile ba ne tsaya lefetlho mo go ba Maikutlwane. Go ne go itsiwe gore magodimo a tlaa phutholola pelo, mme pula e ne matsorotsoro, morago morafe o tlhabe kgomo go leboga badimo.  Mo metlheng ya segompieno, ditumelo tseo di fokilwe ke phefo ka jaanong go latelwa sešwa le ditumelo tsa sekeresete ka ga jaana pula e rapelelwa mme Mmopi a utlwe dithapelo tsa bana ba gagwe mme pula e ne matsorotsoro.  Bogologolo go ne go itsiwe fa ya mosimane e le e nkgwe. Ka jalo, go gatelela molao ga ga mogokgo Madolo mo baithuting ba ba neng ba tsena sekolo sa Ideni go ne ga ba ungwela. Ga go a ka ga ungwelwa bona fela, mme go ungwetswe le batsadi ka ntlha ya fa ba ne ba ithuta maikarabelo ka go itirela letseno, mme ba ituelele mo sekolong. Mo metlheng ya segompieno thupa e ileditswe mme bana ba itirela jaaka fa ba rata.  Ga ba tseye thuto e le botlhokwa ka gope, mme ba feleletsa e le morwalo wa batsadi boemong jwa go ba imolola ka go ikemela mo botshelong go ba tlhofofaletsa tiro.  Mo nakong ya bogologolo e ne e re fa mosimane a batla go bona lekgarebe la gagwe a dire maano mangwe fela kwa gaabo mosetsana gore a kgone go mmona. Ditlwaelo tsa gompieno tsa baratani di farologana thata tsa bogologolo gonne ba ema gongwe le gongwe e bile bangwe ba tsena mo malapeng ba sa boife kgotsa gona go iphitlha.  E le ruri ditlwaelo le ditsamaiso dingwe tsa botshelo jwa segologolo di farologana thata le tsa botshelo jwa segompieno. (Dikarabo tsa batlhatlhojwa di elwe tlhoko.) [25] Kwalololo e ileditswe Phetla"